เอไอจียืนยันขายเอไอเอให้พรูเด็นเชียล
เอไอจีประกาศขายบริษัท เอไอเอ ให้กับพรูเด็นเชียล ระบุเพื่อชำระคืนให้แก่ผู้เสียภาษีได้เร็วขึ้น
2 มี.ค. 2553

เอไอจีประกาศขายบริษัท เอไอเอ ให้กับพรูเด็นเชียล ระบุเพื่อชำระคืนให้แก่ผู้เสียภาษีได้เร็วขึ้น
อเมริกันอินเตอร์แนชั่นแนล กรุ๊ป, อิงค์ (เอไอจี) ( NYSE:AIG) ประกาศว่า ได้ทำสัญญาขายกลุ่มบริษัทเอไอเอ ( AIA) ซึ่งเป็นหนึ่งในบริษัทประกันชีวิตที่ใหญ่ที่สุดในเอเชียให้แก่บริษัทพรูเด็นเชียลแห่งสหราชอาณาจักร ในราคาประมาณ 35.5 พันล้านเหรียญสหรัฐ ซึ่งเอไอจีจะได้รับเงินสดประมาณ 25 พันล้านเหรียญสหรัฐ หุ้นสามัญและตราสารกึ่งหุ้นสามัญของพรูเด็นเชียลประมาณ 8.5 พันล้านเหรียญสหรัฐ และหุ้นบุริมสิทธิ์ของพรูเด็นเชียลประมาณ 2 พันล้านเหรียญสหรัฐ ทั้งนี้ ขึ้นอยู่กับการปรับเปลี่ยนรายละเอียดในขั้นตอนสุดท้าย 
ทั้งนี้ ส่วนของเงินสดที่ได้รับจากการขายในครั้งนี้เป็นส่วนที่ได้รับมากที่สุดของเอไอจีในการดำเนินการปรับโครงสร้างอย่างต่อเนื่องจนถึงปัจจุบัน และเงินสดนี้จะใช้เพื่อการชำระคืนในส่วนของหุ้นบุริมสิทธิ์ประมาณ 16 พันล้านเหรียญสหรัฐที่ถือโดยธนาคารกลางแห่งสหรัฐ (FRBNY) ในนิติบุคคลเฉพาะกิจที่ตั้งขึ้นเพื่อดูแลประโยชน์ของเอไอเอ และเพื่อชำระคืนหนี้สินประมาณ 9 พันล้านเหรียญสหรัฐที่ได้รับจากวงเงินสินเชื่อธนาคารกลางแห่งสหรัฐ เอไอจีมีความตั้งใจที่จะเปลี่ยนหุ้นของพรูเด็นเชียลที่ได้รับประมาณ 10.5 พันล้านเหรียญสหรัฐเป็นเงินสดต่อไป  ทั้งนี้ขึ้นอยู่กับภาวะของตลาด และข้อตกลงเรื่องระยะเวลาขั้นต่ำในการถือหุ้นดังกล่าว ซึ่งเงินสดดังกล่าวจะใช้ในการชำระคืนหนี้สินตามที่ได้รับจากวงเงินสินเชื่อธนาคารกลางแห่งสหรัฐ 
มร. บ๊อบ เบนโมเช่ ประธานและประธานเจ้าหน้าที่บริหาร กล่าวว่า “ในการพิจารณาทางเลือกที่เป็นไปได้ทั้งสองทาง รวมถึงการเสนอขายหุ้นให้แก่ประชาชนทั่วไปผ่านตลาดหลักทรัพย์เป็นทางเลือกที่น่าสนใจและจะประสบความสำเร็จมากที่สุด แต่เราได้ตัดสินใจว่าการขายเอไอเอให้แก่พรูเด็นเชียลนั้นจะทำให้เอไอจีสามารถชำระคืนให้แก่ผู้เสียภาษีได้อย่างรวดเร็วยิ่งขึ้น  การตกลงซื้อขายดังกล่าวนับเป็นความสำเร็จครั้งสำคัญที่สุดในความพยายามที่จะชำระคืนให้แก่ผู้เสียภาษี และยังทำให้เรามีความคล่องตัวในการเดินไปข้างหน้าเพื่อปรับโครงสร้างของเอไอจี และมุ่งเน้นในการเพิ่มมูลค่าธุรกิจประกันภัยอันจะเป็นประโยชน์ต่อผู้มีส่วนได้เสียทุกฝ่าย”
 “การที่พรูเด็นเชียลซึ่งเป็นบริษัทที่ดำเนินธุรกิจในเอเชียมาเป็นเวลานาน รวมกับเอไอเอซึ่งเป็นบริษัทที่ได้รับความเชื่อถือในเอเชีย จะก่อให้เกิดบริษัทประกันชีวิตที่ยิ่งใหญ่ในตลาดเอเชีย ซึ่งเป็นตลาดที่มีการเจริญเติบโตเร็วที่สุดแห่งหนึ่งของโลก  การซื้อขายในครั้งนี้แสดงให้เห็นว่าเอไอเอเป็นบริษัทที่ได้รับการยอมรับอย่างสูง เป็นพันธมิตรที่มีความแข็งแกร่งทางการเงิน ซึ่งทีมงานบริหาร ลูกค้า พนักงาน และตัวแทนขายและพันธมิตรทางธุรกิจสามารถเชื่อมั่นได้ การตกลงซื้อขายในครั้งนี้เอไอจีและพรูเด็นเชียลได้ให้คำมั่นต่อกันในการจะคงไว้ซึ่งแบรนด์เอไอเอ และจุดแข็งของทีมขาย อันเป็นปัจจัยหลักในการดำเนินธุรกิจของเอไอเอต่อไป” มร. บ๊อบ เบนโมเช่ กล่าว  
สำหรับ พรูเด็นเชียลเป็นบริษัทชั้นนำระหว่างประเทศที่ให้บริการทางการเงิน โดยได้ก่อตั้งมากว่า 160 ปี   การซื้อขายในครั้งนี้ได้รวมบริษัททั้งหมดของกลุ่มเอไอเอที่ดำเนินธุรกิจอยู่ใน 15 ประเทศในเอเชียแปซิฟิก รวมทั้งเครือข่ายตัวแทนมากว่า 320,000 คนและพนักงานอีกมากกว่า 23,500 คน ซึ่งทำหน้าที่ให้บริการผู้ถือกรมธรรม์มากกว่า 23 ล้านฉบับ และให้บริการสมาชิกของกลุ่มลูกค้าองค์กรที่เป็นลูกค้าประกันภัยกลุ่ม ประกันสินเชื่อ และกองทุนบำเหน็จบำนาญ
ทั้งนี้ การซื้อขายในครั้งนี้ได้รับการอนุมัติจากคณะกรรมการบริหารของทั้งเอไอจีและพรูเด็นเชียล และคาดว่าการดำเนินการนี้จะแล้วเสร็จสมบูรณ์ในสิ้นปี 2553  อย่างไรก็ดีการซื้อขายในครั้งนี้ ยังต้องได้รับความเห็นชอบจากผู้ถือหุ้นของพรูเด็นเชียลและการอนุมัติของหน่วยงานที่กำกับดูแล รวมทั้งการปรับเปลี่ยนเงื่อนไขในรายละเอียดสำหรับขั้นตอนสุดท้าย